**MINISTARSTVO GOSPODARSTVA I ODRŽIVOG RAZVOJA**

Na temelju članka 70. stavka 3. Zakona o obrtu („Narodne novine“ br. 143/13, 127/2019 i 41/2020-ispravak) ministar nadležan za obrt, nakon pribavljenog mišljenja Hrvatske obrtničke komore, donosi

**PRAVILNIK**

**O POSTUPKU I NAČINU OSNIVANJA MAJSTORSKE ŠKOLE**

I. OPĆE ODREDBE

Članak 1.

Ovim Pravilnikom propisuje se postupak i osnivanje majstorske škole.

Članak 2.

(1) Majstorska škola je ustanova registrirana za provedbu programa obrazovanja, osposobljavanja i usavršavanja za zanimanja iz sustava vezanih obrta (u daljnjem tekstu program majstorske škole).

(2) Programom iz stavka 1. ovoga članka utvrdit će se skupovi ishoda učenja, načini njihove provjere, oblici izvođenja, trajanje, uvjeti za izvođenje te naziv kvalifikacije koja se stječe završavanjem programa.

II. OSNIVANJE I RAD MAJSTORSKE ŠKOLE

Članak 3.

(1) Programom majstorske škole utvrđuju se odgovarajući prostorni, kadrovski i materijalni uvjeti.

Članak 4.

(1) Program majstorske škole izrađuje Hrvatska obrtnička komora, a donosi ministarstvo nadležno za obrt.

(2) Obvezne sastavnice programa majstorske škole su:

- naziv programa

- naziv zanimanja i razina prema Hrvatskom kvalifikacijskom okviru

- razina obrazovanja prema Hrvatskom kvalifikacijskom okviru, odnosno znanje, vještine i sposobnosti koje se stječu završetkom programa

- uvjeti za upis polaznika

- nastavni plan (trajanje u nastavnim satima po predmetima odnosno nastavnim sadržajima), oblici izvođenja, okvirni program po predmetima odnosno nastavnim sadržajima za programe osposobljavanja i usavršavanja, te trajanje cjelokupnog programa

- način provjere znanja i vještina, napredovanje i završetak programa

- materijalni i prostorni uvjeti ovisno o obrazovnim sadržajima

- kadrovski uvjeti po predmetima odnosno nastavnim sadržajima.

(3) Upis polaznika u majstorsku školu obavlja se u skladu s uvjetima za upis koji su utvrđeni programom majstorske škole.

III. MINIMALNO-TEHNIČKI UVJETI

Članak 5.

(1) Program majstorske škole može se izvoditi u prostoru koji je izgrađen i opremljen u skladu s građevinskim standardima.

(2) Prostor mora zadovoljiti higijensko-tehničke standarde koji se odnose na osvjetljenje, osunčanost, prozračivanje, toplinsku zaštitu, zaštitu od buke, akustičnost prostorija za nastavu, grijanje i hlađenje, opskrbu vodom, odvodnju otpadnih voda, električne instalacije, instalacije računalne opreme i zaštitu od požara, kao i zahtjeve pristupačnosti za nesmetani pristup, kretanje i boravak osoba s invaliditetom i smanjene pokretljivosti.

(3) Majstorska škola mora imati najmanje:

– osigurani radni prostor po polazniku u učionici opće namjene od najmanje 2,5 m2

– jednu učionicu opće namjene za skupnu nastavu za najmanje 10 polaznika

– specijalizirane učionice za posebne oblike, metode i sadržaje nastavnog rada utvrđene programom obrazovanja za pojedine obrazovne sadržaje, veličine od najmanje 3 m2 po polazniku

– prostor za individualni rad s polaznicima

– prostorije za ravnatelja (voditelja), nastavnike i administrativno-tehničko osoblje

– prostoriju za arhivu

– po jedan odvojeni sanitarni čvor za žene i muškarce s umivaonikom ili s predprostorom u kojem se nalazi umivaonik.

(4) Druge prostorne zahtjeve i zahtjeve glede opreme određuju obrazovni programi koje izvodi.

(5) Učionica mora biti opremljena audio sredstvima i video sredstvima, nepokretnom ili prenosivom pločom, platnom ili zidom za projekciju i drugim nastavnim sredstvima i pomagalima, u skladu s materijalnim uvjetima utvrđenima u programu obrazovanja za pojedine obrazovne sadržaje.

IV. NAČIN I POSTUPAK UTVRĐIVANJA ISPUNJENOSTI UVJETA

Članak 6.

(1) Majstorska škola može započeti s radom nakon ishođenja odobrenje ministarstva nadležnog za obrt koje o zahtjevu odlučuje rješenjem.

(2) Uz zahtjev za odobrenje prilaže se:

– rješenje o ocjeni sukladnosti osnivačkog akta sa zakonom i izvadak iz sudskog registra

– podatci o zaposlenicima i vanjskim suradnicima koji će sudjelovati u izvedbi programa majstorske škole i voditelju obrazovanja u skladu sa programom majstorske škole

– podatke o prostoru u kojem će se izvoditi nastava te opremi, nastavnim sredstvima i drugim materijalnim uvjetima potrebnim za izvođenje programa majstorske škole

– rješenje o zadovoljavanju minimalnih tehničkih i higijenskih uvjeta prostora.

Članak 7.

(1) Ispunjenost uvjeta za izvođenje programa majstorske škole utvrđuje se temeljem dokumentacije i očevidom.

(2) Očevid provodi Povjerenstvo koje imenuje ministar nadležan za obrt.

(3) Povjerenstvo čine 3 člana, i to:

– predstavnik ministarstva nadležnog za obrt

– predstavnik Hrvatske obrtničke komore – za programe osposobljavanja za majstorska zvanja majstor u odgovarajućem sektoru te za programe osposobljavanja za stručnu osposobljenost stručno osposobljena osoba s minimalno tri godine radnog iskustva nakon položenog ispita

– nastavnik ustanove za strukovno obrazovanje iz odgovarajućeg sektora.

V. PRIJELAZNE I ZAVRŠNE ODREDBE

Članak 8.

Ovaj Pravilnik stupa na snagu osmog dana od dana objave u „Narodnim novinama“.

Klasa: 011-01/21-01/01  
  
Urbroj: 517-06-03-21-3  
  
Zagreb, 22. veljače 2021. godine

Ministar

dr. sc. Tomislav Ćorić